
בעקבות אסון האוטובוס בדרום: משרד התיירות מקיים סדנת בטיחות בתעבורה לנהגי אוטובוסים לתיירים מרוסיה
30 נהגים המסיעים באופן קבוע תיירים מרוסיה, משדה התעופה עובדה לאילת, משתתפים השבוע בסדנאות "שירות ותעבורה" שיזם ומקיים משרד התיירות, בשיתוף משרד התחבורה.
כזכור, ב- 16.12.08, התהפך אוטובוס תיירים, בו סוכני נסיעות מרוסיה לתהום באזור עובדה. בתאונה הקשה נהרגו 25 מנוסעי האוטובוס ועשרות נפצעו.
נציגי משרד התיירות ליוו את הפצועים ומשפחות ההרוגים וסייעו בידם בזמן שהותם בארץ.

במסגרת מערכת היחסים הקרובה בין גורמי התיירות הישראלים והרוסים, התקיים מיד לאחר האירוע מפגש בין סמנכ"ל משרד התיירות למנהל הקשרים הבינ"ל במשרד התיירות הרוסי, ואילו סיכמו על מספר צעדים בהם ינקוט משרד התיירות בתחום השירות והתעבורה.
בעקבות הסיכום, התקיימה ביום ב' השבוע, סדנא ראשונה בתחום "השירות והתעבורה" והיא כללה הרצאה בנושא "רענון בבטיחות" וסדנאות בנושאי שרות דוגמת: תקשורת בלתי מילולית, הבדלים בן תרבותיים ועוד, זאת לצד סימולציות     ופעילות חוויתית.
מחר, יום ד' תתקיים סדנא נוספת לנהגים המסיעים תיירים מרוסיה. במשרד התיירות מקדמים קיומן של סדנאות נוספות בתחום זה, במסגרת הקורסים והסדנאות המתקיימות באופן שוטף, לשיפור איכות השירות בכל ענפי התיירות.
יש להדגיש כי רוסיה ניצבת כיום במקום השני כמדינת מקור לתיירות נכנסת לישראל. בשנת 2008 הגיעו לישראל- 356 אלף מבקרים מרוסיה, גידול של - 84%   לעומת שנת 2007. במשרד התיירות רואים חשיבות רבה בעידוד התיירות מרוסיה בה קיים פוטנציאל גדול לתיירות לישראל, בייחוד נוכח ביטול חובת הויזות לתיירים, שנכנס לתוקף לאחרונה.

מנכ"ל משרד התיירות, שאול צמח: "משרד התיירות ימשיך לפעול לחיזוק הקשר עם גורמי תיירות ברוסיה, בכדי לשמר את היקפי הגידול של שנת 2008 בתיירות הנכנסת ממדינה זו. הגידול המסיבי בהיקפי הפעילות הינו תוצאה של פעילותו והצלחתו של משרד התיירות לבטל את חובת הוויזה מרוסיה ולאור הצלחה זו, בכוונת משרד התיירות לפעול לביטול חובת הוויזה ממדינות נוספות". 

שירה קוה, דוברת משרד התיירות

